
Szentéletű Cirjék remete atyánk emléke
A hétfő esti alkonyati zsolozsmán
„Uram, tehozzád...” után
1. hang. Minta: Dicséretes vértanúk...
Csodálatos próféta, * Krisztus keresztelője és előhírnöke! * Hozzád esedezem, * megátalkodottságtól elszáradt szívemet öntözd * könnyeimnek kifogyhatatlan áradatával, * hogy közbenjárásod által üdvösségre jutva *’ örvendezéssel dicsőítsem azt, ki téged megdicsőített.
Ó boldog János próféta, * te keresztelted meg a mélységet, Jézus Krisztust, * ki elvette a világ bűneit, * te vagy az én menedékem, * beléd helyezem minden reményemet, * rád bízom életemet, * hozzád esedezem, kérleld őt, *’ tisztítsa meg szívemet, és üdvözítsen engem.
Istenes előhírnök, * Krisztus kegyelmének hirdetője, * ki minden nemzetet bűnbánatra buzdítottál, * szerencsétlen s tévelygő lelkemet őrizd meg a bűnbánat útján, * hogy mindig az Úr akaratát cselekedjem, *’ s téged hittel és buzgósággal dicsőítselek.
8. hang. Minta: Hogyan hívjunk titeket...
Az önfegyelem zabolája révén * a test szenvedélyei fölött uralomra jutottál, * és a szenvedélymentesség fényes köntösébe öltözködtél, * csodatevő Küriakosz atya! * És minden gonoszságot, mely hajdan kifosztotta az ősszülőket, * erejétől megfosztottad. * Most a Paradicsomban lakozol * és mindörökké örvendezel. *’ Esedezzél a mi lelkünk üdvösségéért!
Válladra vetted a keresztet, * eltéríthetetlen lelkülettel Krisztust követted, * az élet gyönyöreit megvetetted, * a testi szenvedélyeket halálra adtad, * állandó virrasztással és imádsággal * megszerezted a gyógyítás karizmáját, * szentéletű Küriakosz, *’ esedezzél a mi lelkünk üdvösségéért!
A pusztában lakoztál, * szentéletű, boldog Küriakosz. * Megkeserítetted ételedet, * érzésvilágodat is sanyargattad. * Mindezért halálod után a mennyei boldogság fogadott be téged, * ki angyalokhoz hasonlóan éltél. *’ Esedezzél a mi lelkünk üdvösségéért!
Dicsőség... 8. hang
Mi, keresztények, mindannyian, * vezérünknek tekintünk téged, szentéletű Küriakosz! * Azért a te valóban helyes ösvényeden járunk. * Boldog vagy, mert Krisztusnak szolgáltál, * és az ellenség erején diadalmaskodtál. * Angyalok társa, szentéletűek és igazak szomszédja, * kikkel együtt könyörögj az Úrhoz, *’ hogy irgalmazzon a mi lelkünknek!
Most és... 8. hang. Minta: Hogyan hívjunk titeket...
Van‑e, aki a te oltalmad alá menekült * és bajától gyorsan meg nem szabadult, * mindenkorszűz Istenszülő, Szeplőtelen Jegyes? * Te vagy a szégyenben nem hagyó pártfogó, * megingathatatlan torony és menedék, * szeplőtelen Istenszülő, keresztények oltalma. *’ Járj közben a téged tisztelők üdvösségéért! 
Előverses sztihirák
1. hang
Minthogy bűneim sokasága végtelen, * és mélyen vétkeimbe süllyedtem, * te nyújtsd kezedet nekem, Üdvözítőm, mint Péternek, * és ments meg engem, Istenem *’ és könyörülj rajtam!
Mivel gonosz gondolatokkal és tettekkel ítéletet vontam magamra, Üdvözítőm, * a megtérés gondolatát ajándékozd nékem, Istenem, * hogy ezt kiáltsam néked: * Üdvözíts engem, kegyes Jótevőm, *’ és könyörülj rajtam!
Küzdőtereken tett hitvallástok, szent vértanúk, * az ördögök hatalmát megtörte, * s az embereket a tévelytől megmentette. * Még fővesztés előtt is így fohászkodtatok az Úrhoz: * Lelkünk életáldozatát fogadd kedvesen, * mert, Emberszerető, utánad vágyva mondtunk le *’ ez ideigtartó életünkről.
Dicsőség... 6. hang
Tiszteletreméltó atya! * Az egész földre elhatott a te tanításod, * ezért fáradozásodnak a mennyekben találtad meg megérdemelt jutalmát. * A démonsereget elűzted * és eljutottál az angyali rendekhez, * kiknek életét szeplőtelenül követted. * S mivel Krisztus Istenünk előtt szavad van, *’ kérj tőle békét a mi lelkünknek!
Most és...
Mindnyájunk számára nyilvánvalóan * a legnagyobb ajándék * a Szűznek szűzi szülése, * mert Isten megújítja és újjáteremti *’ a mulandó emberi természetet.
.Tropár(ok)
1. hang
Pusztaságban élő remete * és testben angyal voltál, és csodákat műveltél, istenhordozó Cirjék atyánk! * Böjttel, virrasztással és imádsággal mennyei ajándékot érdemeltél magadnak, * s a testi és lelki betegségeknek sikeres orvoslója voltál. * Azért dicsőség legyen Istennek, ki neked kegyelmet adott, * dicsőség, hogy téged megkoronázott *’ és dicsőség, hogy általad betegeket gyógyított.
Dicsőség... most és... 
Ki az istenség elhamvadhatatlan tüzét fogantad, * és szeplőtelenül szülted az Urat, életünk forrását, * Malaszttalteljes Istenszülő, *’ üdvözítsd a Te magasztalóidat!
